b'\n_START_ARTICLE_\nMuhov grad\n_START_PARAGRAPH_\nMuhov grad (tudi grad Mokovo, v italijan\xc5\xa1\xc4\x8dini castello di Mocc\xc3\xb2) se nahaja v Italiji, v ob\xc4\x8dini Dolina, v Bregu v Istri, v bli\xc5\xbeini pokopali\xc5\xa1\xc4\x8da vasi Bor\xc5\xa1t, nad dolino Glin\xc5\xa1\xc4\x8dice._NEWLINE_V teku zgodovine je bil grad najve\xc4\x8dkrat imenovan\xc2\xa0\xc2\xbbMucho\xc2\xab\xc2\xa0oziroma\xc2\xa0\xc2\xbbMocho\xc2\xab, italijansko ime\xc2\xa0\xc2\xbbMocc\xc3\xb2\xc2\xab\xc2\xa0je novej\xc5\xa1e, medtem ko Slovenci uporabljamo \xc5\xa1e starodavno ime\xc2\xa0\xc2\xbbMuho\xc2\xab.\n_START_SECTION_\nNastanek gradu\n_START_PARAGRAPH_\nGrad so zgradili \xc5\xa1kofje, da bi z njim nadzorovali pomembno trgovsko pot, ki je iz \xc5\xbeaveljskih solin potekala skozi Muchov okraj proti Ljubljani in naprej proti srednji Evropi. Okraj, ki je nosil ime po gradu, je obsegal deset vasi (tu so imenovane z srednjeve\xc5\xa1kimi imeni, v oklepaju dana\xc5\xa1nje poimenovanje): Ri\xc3\xa7megne (Ricmanje), Gassi (Log), Borst (Bor\xc5\xa1t), Brese\xc3\xa7 (Zabre\xc5\xbeec), Bagnoli (Boljunec), Creguiani (Kroglje), Sancti Odorici (Dolina), Sancti Martini (Brce), Brde (Brdo) in Preseriani (Preserje). Zadnji dve vasi sta v teku let izginili._NEWLINE_Grad je bil sezidan na samem vrhu gri\xc4\x8da, ki stoji med kra\xc5\xa1kim robom in gri\xc4\x8dem sv. Mihaela nad Boljuncem. Gri\xc4\x8d je z lahkoto dostopen samo na severo-zahodni strani, kjer je tudi bil vstop v utrdbo. Grad je bil podolgovate oblike, \xc5\xa1\xc4\x8ditili pa so ga trije stolpi. Prva dva sta stala nad vhodom, tretji stolp, imenovan tudi zvonik, pa je stal na vzhodni strani gradu, nad dolino Glin\xc5\xa1\xc4\x8dice. Izvirno so bili stolpi precej visoki, v 15. stoletju pa so jih Bene\xc4\x8dani poru\xc5\xa1ili do vi\xc5\xa1ine obrambnih zidov._NEWLINE_Danes so se od celotne strukture ohranile le vdolbine v skali na vrhu gri\xc4\x8da, ki predstavljajo temelje obrambnih zidov ter 9 m dolg zid z odprtino v obliki loka. To odprtino so verjetno uredili med prvo svetovno vojno, kadar so uporabili te ru\xc5\xa1evine tako, da so tu uredili postojanko za mitraljez.\n_START_SECTION_\nTrinajsto stoletje\n_START_PARAGRAPH_\nGrad je prvi\xc4\x8d omenjen leta 1233 kot\xc2\xa0\xc2\xbbCastro de Muchou\xc2\xab. V tem \xc4\x8dasu je bil grad sicer last tr\xc5\xbea\xc5\xa1kih \xc5\xa1kofov, a upravljala ga je dru\xc5\xbeina de Mucho. Ministeriali\xc2\xa0\xc2\xbbde Mucho\xc2\xab\xc2\xa0so prvi\xc4\x8d omenjeni leta 1166, iz \xc4\x8desar bi lahko sklepali, da je Muhov grad verjetno obstajal \xc5\xbee v 12. stoletju._NEWLINE_Grad je bil poru\xc5\xa1en v vojni med tr\xc5\xbea\xc5\xa1ko in koprsko komuno in na stro\xc5\xa1ke oglejskega patriarha na novo zgrajen leta 1268. Patriarh ga je upravljal do smrti, nato je zanj skrbela Tr\xc5\xbea\xc5\xa1ka ob\xc4\x8dina, ki se je zavezala, da ga povrne, ko bo izvoljen novi patriarh._NEWLINE_Leta 1281 se je vnela vojna med patriarhatom in Bene\xc5\xa1ko republiko za posest Trsta in Istre. Bene\xc4\x8dani so kmalu osvojili Muhov grad in ga obdr\xc5\xbeali tudi leta 1287 ob obleganju patriarhovih sil. Leta 1289 so se za\xc4\x8dela pogajanja za mir, a ni pri\xc5\xa1lo do sporazuma in se je vojna nadaljevala do leta 1291, ko so kon\xc4\x8dno nasprotujo\xc4\x8de si sile sklenile mir in je bil grad vrnjen tr\xc5\xbea\xc5\xa1kemu \xc5\xa1kofu. Medtem se je finan\xc4\x8dna situacija \xc5\xa1kofije mo\xc4\x8dno poslab\xc5\xa1ala in \xc5\xa1kof ni mogel kriti vseh svojih stro\xc5\xa1kov, zato je dal grad v upravo tr\xc5\xbea\xc5\xa1ki ob\xc4\x8dini, najprej za deset let, leta 1295 pa dokon\xc4\x8dno.\n_START_SECTION_\n\xc5\xa0tirinajsto stoletje\n_START_PARAGRAPH_\nDo leta 1323 je bil grad formalno v lasti \xc5\xa1kofov, a upravljala ga je ob\xc4\x8dina. Pribli\xc5\xbeno leta 1334 je bil Muhov okraj z gradom vred uradno priklju\xc4\x8den tr\xc5\xbea\xc5\xa1ki ob\xc4\x8dini. V tem \xc4\x8dasu se za\xc4\x8denja pojavljati ime\xc2\xa0\xc2\xbbMocho\xc2\xab\xc2\xa0za grad._NEWLINE_Leta 1358 je tr\xc5\xbea\xc5\xa1ka komuna zaprla prehod po trgovski poti, ki je potekala ob gradu, da bi tako prisilila trgovce namenje v Istro, da zavijejo proti prehodu Klju\xc4\x8d, kar naj bi speljalo trgovski promet v mesto. To dejanje je spro\xc5\xbeilo novo vojno med Trstom in Benetkami, ki so napadle mesto leta 1368. Obleganje ni imelo pri\xc4\x8dakovanega uspeha, saj je bilo mesto oskrbljeno preko cest, ki sta jih \xc5\xa1\xc4\x8ditila dva tr\xc5\xbea\xc5\xa1ka gradova v bli\xc5\xbenjem zaledju, Muhov in Prose\xc5\xa1ki grad. Bene\xc5\xa1ka republika se je torej odlo\xc4\x8dila, da osvoji oba gradova in tako zapre vse poti v mesto. Prose\xc5\xa1ki grad Mokolan (Moncolano) so Bene\xc4\x8dani osvojili februarja 1369, a napad na Muhov grad je bil veliko te\xc5\xbeji; bene\xc5\xa1ki poveljnik Michiel je imel na voljo dve strategiji: ali odprti napad z vsemi razpolo\xc5\xbeljivimi vojaki, ali dolgo obleganje. Tedaj se je oglasil pri Bene\xc4\x8danih tr\xc5\xbea\xc5\xa1ki poveljnik Astolfo Peloso (Astulphum Pilosum), takrat tudi poveljnik Muhovega grada. Tr\xc5\xbea\xc4\x8dan se je javil kakor posrednik za pogajanje o predaji mesta Bene\xc5\xa1ki republiki, a ko so je le to za\xc4\x8delo, je pri\xc5\xa1la v mesto vest o bli\xc5\xbeajo\xc4\x8di se avstrijski vojski, ki je prihajala v pomo\xc4\x8d Trstu. Pogajanja so se v trenutku kon\xc4\x8dala in Peloso se je hitro zaprl v Muhov grad. Vojna se je torej nadaljevala, a medtem ko so mesto osvojili Bene\xc4\x8dani, je Muhov grad \xc5\xa1e \xc4\x8dvrsto stal v rokah tr\xc5\xbea\xc5\xa1kega poveljnika Pelosa, ki je iz grada nadaljeval svojo vojno proti Bene\xc4\x8danom za celo leto dni. V mirovni pogodbi je bilo sklenjeno, da bo Muhov grad predan Bene\xc4\x8danom, medtem ko se bo lahko tr\xc5\xbea\xc5\xa1ki poveljnik umaknil na avstrijski dvor._NEWLINE_Muhov grad je ostal v lasti Bene\xc5\xa1ke republike od leta 1371 do leta 1380 in v tem \xc4\x8dasu so Bene\xc4\x8dani nekoliko prenovili objekt. Leta 1382 je Trst pre\xc5\xa1el pod avstrijsko krono in z njim tudi Muhov grad.\n_START_SECTION_\nPetnajsto stoletje\n_START_PARAGRAPH_\nLeta 1461 je dobila tr\xc5\xbea\xc5\xa1ka ob\xc4\x8dina v zakup varstvo Muhovega gradu. Prav v teh letih je ob\xc4\x8dina dosegla svoj najve\xc4\x8dji obseg in njena ju\xc5\xbena meja je bila pri Podgradu. Situacija je bila podobna tisti izpred enega stoletja; Trst je imel nadzor nad vsemi cestami, ki so povezovale Kranjsko z Istro in je spet speljal trgovski promet v mesto. Kot v 14. stoletju, so Benetke napovedale vojno Trstu. Vojno je spet zmagala pomorska republika (1463) in si pridobila ozemlje Muhovega gradu in Podgrada. Grad je bil popravljen, previsoki stolpi so bili zni\xc5\xbeani in urejeni so bili novi obrambni nasipi ter druge strukture.\n_START_SECTION_\n\xc5\xa0estnajsto stoletje\n_START_PARAGRAPH_\nLeta 1509 je pri\xc5\xa1lo do nove vojne med Avstrijo in Benetkami in tr\xc5\xbea\xc5\xa1ke sile so poskusile zavzeti grad, a brez nobenega rezultata, zato so prosile cesarja za pomo\xc4\x8d. Tako se je tr\xc5\xbea\xc5\xa1kim \xc4\x8detam, ki jim je poveljeval \xc5\xa1kof Peter Bonomo, pridru\xc5\xbeilo dvesto \xc4\x8de\xc5\xa1kih pe\xc5\xa1cev in dvesto hrva\xc5\xa1kih konjenikov. S to vojsko je oktobra leta 1511 za\xc4\x8del oblegati Muhov grad. Po dvajsetih strelih mo\xc5\xbenarja se je bene\xc5\xa1ka posadka predala, kakor opisuje tudi ep bene\xc5\xa1kega pisca Gerarda de Gerardi. Tej predaji sledijo predaje vseh okoli\xc5\xa1kih utrdb, tabora pri Dragi in Socerbskega gradu._NEWLINE_\xc5\xa0kof Bonomo je dobro vedel, da se grad ne bo mogel vrniti tr\xc5\xbea\xc5\xa1ki ob\xc4\x8dini, saj je bil osvojen s pomo\xc4\x8djo cesarskih sil. Upo\xc5\xa1tevati je bilo tudi treba, da ga predvidoma niti Avstrija ne bi \xc5\xbeelela vzdr\xc5\xbeevati, ker je stal v dolini Brega, kjer je imel \xc5\xa1kof veliko pravic in imetja. Temu je treba dodati \xc5\xa1e dejstvo, da je bil v trenutku osvojitve grad v zelo slabem stanju in \xc5\xbee preve\xc4\x8d ostarel za nove voja\xc5\xa1ke tehnike in oro\xc5\xbeje. Zaradi vseh teh razlogov je bil grad, na \xc5\xa1kofov ukaz, do tal poru\xc5\xa1en 11 oktobra 1511.'